GOVOR ZA DAN GRADA ZENICE

 20. mart 2021. godine

Uvaženi gosti, poštovani gradski vijećnici, drage Zeničanke i Zeničani, gledatelji pored malih ekrana, kao gradonačelnik grada Zenice i u svoje lično ime čestitam Vam Dan Grada Zenice.

Na današnji dan prije 585. godina prvi put se u sačuvanim arhivskim dokumetima spominje ime našeg grada. Zenica je prema svome geografskom položaju bila nukleus Srednjovjekovne Bosanske države iz koje se ona poslije razvijala. Danas je Zenica grad sa bogatom historijom, kulturom i tradicijom. Skoro šest stoljeća Zenica na obalama rijeke Bosne krasi državu Bosnu i Hercegovinu. Oni koji su se rodili ovdje i oni koji žive u Zenici, mogu biti ponosni na ovaj grad, njegovu prošlost, ljepotu i suživot u njemu.

Nažalost, punih godinu dana živimo u uslovima pandemije koja je pogodila cijeli svijet. Pandemija koronavirusa donijela je potpuno drugačiji način življenja, promjenila je našu svakodnevnicu i sve ono na što smo do pojave ovog opakog virusa navikli. Međutim, uvjeren sam da će nabavka vakcina riješiti pitanje zdravlja građana. Do tada sve pozivam na strpljenje i pridržavanje higijensko-epidemioloških mjera.

Kao gradonačelnik četvrtog po veličini grada u državi, zajedno sa Gradskom upravom poduzeo sam niz mjera na suzbijanju pandemije, a da pri tome građani ne trpe nego da uvijek budemo njima na raspolaganju i na usluzi. Tokom pandemije oslobodili smo plaćanja zakupnina sve privredne subjekte koji koriste gradske poslovne prostore, kako bi im smanjili namete i pmogli da lakše prevaziđu posljedice ovog zla. Smatram, da smo kao lokalna zajednica učinili najviše na očuvanju privrede i radnih mjesta. Trebate znati, da se u posljednje četiri godine Grad Zenica nije zadužio nijednu marku, dok su ostali nivoi vlasti, gradovi i općine to činili. Istina, zakon nam to nije dozvolio zbog ranije prezaduženosti, pa smo u mome prvom mandatu vratili više od 24 miliona dugova koje smo zatekli.

* Sumirajući aktivnosti od posljednjeg rođendana grada moram biti ponosan na činjenicu, da smo u cijelosti realizovali preko 60 ugovora kada je u pitanju rekonstrukcija postojeće i izgradnja nove putne mreže. Asfaltirano je više od 46 kilometara puteva na području cjele Zenice. Bez dobre putne infrastukture na svakom dijelu grada, nema ni dobrih uslova života, ni razvoja ekonomije, s toga sam riješavanju ovog problema dao poseban značaj.
* Gradska uprava Zenice nikada nije izdvajala veća sredstva za poljoprivredu! Za unapređenje ove oblasti lani smo utrošili preko 720.000 KM. Viškovi poljoprivrednih proizvoda naših proizvođača su otkupljeni i podijeljeni ugroženim kategorijama stanovnika Zenice, čime istovremeno podržavamo poljoprivrednike ali i pomažemo socijalno najosjetljivije.
* Modernizacija Poslovne zone „Zenica I“ rezultirala je stotinama novih radnih mjesta i prihodima sa preko 4 miliona KM. Dobivanjem BFC certifikata, te ulaganjem u razvoj i modernizaciju navedene poslovne zone, za kratko vrijeme ova zona je postala mali grad preduzeća, gdje se nalazi 95 firmi sa preko 1.200 zaposlenih. Pored toga, u okviru Biznis inkubatora i Tehnoparka Zenica djeluju 42 firme u kojima više od 180 zaposlenih. Stvorili smo uslove zbog kojih je Poslovna zona „Zenica I“ itekako privlačna za investitore, kako domaće, tako i strane. Svjedoci smo da se užurbano radi i na pripremama za otvaranje poslovno – prodajne zone „Zenica jug“ na prostoru poznatom kao Antena, kao i poslovne zone „Zenica sjever“ u naselju Banlozi. Te zone su budućnost našeg grada gdje želimo otvoriti na hiljade radnih mjesta.

Vi koji pratite rad Gradske uprave mogli ste u mom prethodnom mandatu ali i aktuelnom, vidjeti da Gradska uprava sa mnom na čelu svoj posao obavlja maksimalno transparentno. Tajni ne smije biti jer su mi Zeničanke i Zeničani u velikom broju ukazali svoje povjerenje. Budžet Grada je novac građana kojeg su nam oni predali na upravljanje i zato trebaju znati gdje i kako se on troši. Za ovu godinu planiran je budžet od 62,8 miliona KM. Cilj nam je da to ne bude samo razvojni budžet, nego i socijalni i stabilizirajući u vremenu destabilizacije tržišta rada i ekonomije. Mada su prethodne vlasti ostavile još 40 miliona KM dugova zbog izgradnje GGMa, Grad Zenica kreće sa realizacijom mnogih projekata čiji je cilj unapređenje života svih građana. Od ove godine imat ćemo novu modernu toplanu, kojom riješavamo pitanje grijanja građana Zenica za narednih 15 godina ali ćemo i drastično smanjiti zagađenje na području grada. Osim realizacije ovog projekta, do kraja godine kreću još dva kapitalna projekta. To je tretman otpadnih voda, vrijedan preko 40 miliona KM, a vjerujem da će deblokiran biti i projekat „Plava voda“. Veliki projekat bez marke zaduženja je i gasifikacija Zenice. Želja nam je da ove godine od Kanala, preko Bolnice i Hamide gasovod dovedemo do svih naselja na desnoj strani grada.

Osim toga, krećemo i sa izgradnjom nove Gradske vijećnice, te rekonstrukcijom Trga BiH sa tri etaže podzemnih garaža. Planiran je i završetak projekta izgradnje mosta u Blatuši gdje želimo spojiti dvije obale rijeke Bosne i smanjiti saobraćajne gužve u gradu. U naredna tri mjeseca otvorit ćemo i most koji povezuje Drivušu sa autocestom i magistralnim putem. Užurbano se radi projekat modernog Aqua parka, regulacioni planovi, odnosno uređenja centralne jezgre grada Zenice - Trg Alije Izetbegovića sa podzemnim garažama kapaciteta 1.700 mjesta, te njegovo spajanje sa Starom čaršijom. Urađen je i projekat žičare za Smetove, međutim za to je potrebno od 25 do 30 miliona KM pa ćemo vidjeti da li nam je to sada prioritet. Ponosno kažemo da smo bili prvi grad u BiH sa statusom „Zelenog grada“ pa ćemo i ove godine nastaviti sa aktivnostima na utopljavanju, ne samo zgrada, nego i privatnih objekata. Želja nam je putem projekata davati subvencije građanima koji će mjenjati kućna ložišta. Svjesni smo ekonomske i finansijske situacije u cijeloj državi uzrokovane pandemijom. Međutim, zajedničkim trudom i zalaganjem Gradske uprave sa mnom na čelu, uvjeren sam da Zenica nastavlja put evropskog razvoja.

Pretpostavke za brži privredni razvoj počeli smo stvarati ali nam je potrebno zajedništvo oko ključnih pitanja za sudbinu grada, kao i hrabrost i vjera u vlastite snage i sposobnosti. Zbog toga apelujem na svijest o odgovornosti svih koji doprinose napretku u našem gradu. Ljepša i naprednija Zenica treba da nam je svima cilj. Ne samo zbog današnjih generacija, nego i zbog onih koje dolaze. Želimo da buduće generacije ne napuštaju ovaj grad i ovu državu, nego da svoje planove vežu za Zenicu. Zato okrenimo se budućnosti jer svako od nas na svoj način može doprinijeti boljem i ljepšem ambijentu za život u ovoj kotlini. Naša je budućnost u Evropi, a Zenica je oduvijek bila i ostala - i bosanska i evropska.

Još jednom, svim Zeničankama i Zeničanima ma gdje bili, sretan Dan grada,

Zdravi i sretni bili...